Panêmbahan Jimbun sampun amiwiti mêncarakên agami Islam wontên ing tanah Jawi, jumênêng Nata ing Dêmak. Dene ing Madiun wontên pangagêng asma Kangjêng Pangeran Dêmang Irawan II kalêrês buyut saking Sang Prabu Brawijaya Nata Majapait ingkang kaping III, jumênêng ratu wontên ing Gêlang, ingkang sapunika ondêr dhistrik Dêlapa, dhistrik Utêran nagari Madiun. Dene agaminipun taksih Buda. Kagungan rerehan sêsêpuh apangkat dêmang, dêdunung ing dhusun Kutu. Sapunika wêwêngkon dhistrik Tamansari, Arjawinangun, nagari Panaraga. Agaminipun ugi taksih Buda.